Pri dnešnej úrovni informačnej spoločnosti v ktorej žijeme sa stále viacej ľudí obracia na Internet ako na zdroj informácií. Či už ide o počasie, alebo o informácie o politických voľbách, a podobne. Dôveryhodnosť informácií online sa tým pádom stáva stále dôležitejším a závažnejším problémom. Sú viaceré faktory, ktoré podmieňujú tendenciu vytvárania falošného, nepravdivého a nespoľahlivého obsahu na Internete, ale nie každý si je vedomý tejto problematiky.

Práve neznalosť a neodbornosť širokej verejnosti v oblasti informačných technológií je jedným z hlavných dôvodov, ktoré prispievajú k transformácií Internetu na nehodnoverný, neseriózny a otázny zdroj informácií, a rozhodne menej spoľahlivý ako bežné spravodajské zdroje. Mnohí ľudia nerozumejú spôsobu distribúcie informácií po Internete, nekontrolujú fakty, čítajú bez porozumenia a bez zapojenia kritického myslenia, a tým pádom prispievajú k živeniu rôznych „ohnísk“, z ktorých sa dané diskutabilné a obskúrne informácie šíria. Celý tento proces spôsobuje nie lineárne, ale priam exponenciálne zhoršovanie sa stavu online.

Tradičné spravodajské zdroje, ako sú rozhlas, televízia a noviny, si vyžadujú investície v hodnote niekoľkých miliónov dolárov. Táto skutočnosť pôsobí ako nesmierne účinný filter pre zdieľaný obsah. Na druhej strane je tvorba obsahu na internete lacná – priam až bezplatná. Všetko, čo je potrebné pre tvorbu a šírenie správ, je počítač a prístup na internet. Táto nižšia prekážka vstupu umožňuje nie len vlastníkovi webových stránok ale aj jeho koncovému užívateľovi lacno, rýchlo a ľahko vyrábať taký obsah, aký si len želá.

Potreba získavania informácií z externých zdrojov je, a pravdepodobne vždy aj bude prítomná, nakoľko nikdy nebude možné, aby sme aby sme boli schopní nadobudnúť všetky informácie sami, z prvej ruky a bez sprostredkovania, ak pre nič iné tak minimálne pre to, že človek existuje vždy len na jednom mieste zároveň a udalosti produkujúce informácie sa dejú každou minutou, na rozlohe väčšine našej planéty – a niekedy aj mimo nej.

Stanovili sme si teda reálny stav – ľudia čerpajú informácie z určitých informačných zdrojov. Otázkou však je, z akých zdrojov sú teda informácie ľuďmi čerpané v dnešnej dobe? Tejto otázke sa venovalo množstvo výskumov. Jedným z nich je výskum z Ústavu pre štúdium žurnalistiky na univerzite v Oxforde. ktorý skúmal, ktoré informačné zdroje obyvatelia Británie preferujú. Táto štúdia dokázala, že práve Internet je na vedúcich priečkach, jeho dosah je stále väčší a počet užívateľov, ktorí ho využívajú ako primárny zdroj informácií stále narastá .

Taktiež uvádza, že v posledných rokoch došlo k postupnej erózii televízie ako jediného najpoužívanejšieho zdroja správ, a to do tej miery, že ju do roku 2016 prekonali online zdroje, pokiaľ ide o dosah - aspoň medzi 92 percentami britskej populácie, ktorá má prístup na internet.